Il-bomba li tpoġġiet ma' vann u li ħalliet raġel fil-periklu tal-mewt iktar kmieni din il-ġimgħa hija l-istess bħal bomba oħra li splodiet f'karozza sentejn ilu f'Marsaxlokk u ħallliet persuna mejta. Din id-darba, il-bomba li ħadet waqt li l-vann kien qed jinstaq fil-Marsa, ma kelliex l-istess effett b'saħħtu ta' dik ta' sentejn ilu. Iżda, imkejjen qrib l-investigazzjoni fissru kif it-teknika li ntużat hija l-istess tant li l-pulizija qed timxi fuq it-teżi li l-bomba setgħet saret "mill-istess id." Fiż-żewġ każi l-bomba kienet fuq quddiem tal-karozza, proprju fuq barra taħt is-seat. Fil-każ li seħħ fl-aħħar jiem, negozjant Qormi ta' 35 sena bl-isem ta' Josef Cassar u dilettant kbir ta' żwiemel, spiċċa tilef saqajh. Weġġa' ħafif ukoll il-passiġġier li kien ma' Cassar li bħalu huwa involut fin-negozju. Fil-fatt, jirriżulta li t-tnejn kienu fit-triq biex jagħmlu biċċa negozju u li t-tnejn kienu telqu mill-uffiċċju ta' Cassar fil-Marsa u kienu fit-triq biex imorru jiffirmaw kuntratt għand nutara ż-Żejtun. Imkejjen qrib il-Korp tal-Pulizija qalu lill-gazzetta KullĦadd li Cassar, li kien għadu kif wasal mill-Iżvezja fejn ra t-tiġrijiet taż-żwiemel, qed jgħid ma' kulħadd li hu safa fil-mira minħabba għira ta' negozju. Xi ħaġa li sostnewha wkoll persuni qrib tiegħu li saħqu li seta' kien fil-mira minħabba l-mod kif kiber fin-negozju tas-siment. Negozju li ma jistax jonqos li qed ikun fil-mira tal-investigaturi li fl-aħħar snin ltaqgħu ma' iktar minn każ wieħed ta' attentat ta' qtil b'bomba. Fil-każ ta' Darren Degabriele, dak li qed jitqabbel ma' tal-aħħar jiem, in-negozjant minn Marsaxlokk kien miet wara xi jiem fit-taqsima tal-kura intensiva. Fiż-żewġ każi l-bomba jidher li ħadet permezz ta' mobile. Jirriżulta li dan it-tip ta' splużjonijiet iseħħu permezz ta' swiċċ mekkaniku li jwassal biex, malli ċċaqlaq il-karozza, il-bomba tisplodi. Kunċett qadim li issa qed jitħaddem permezz ta' teknoloġija ġdida, fosthom mobile phones. Dan it-tip ta' bombi jitpoġġew fil-post permezz ta' kalamita, jew inkella jitwaħħlu bl-idejn. Però, irid ikollhom detonatur li jaħdem permezz ta' mobile u, għalkemm għal xi żmien jirriżulta li biex tieħu l-bomba wieħed ried ikun viċin, esperti forensiċi jsostnu li llum dan mhux bilfors ikun il-każ. L-esperti baqgħu għaddejjin bl-istħarriġ tagħhom sal-aħħar sigħat, b'mod partikolari dawk marbuta mat-teknoloġija tal-informatika u l-isplussiv. Qed imexxu l-investigazzjoni l-Ispetturi Keith Arnaud u Robert Said Sarreo, filwaqt li l-Maġistrat Joe Mifsud qed imexxi l-inkjesta.